Genre: Information/Explanation

RACE KOGO <p/> Razvojni center koroškega gospodarstva je operacija, v okviru katere je konzorcij institucij in podjetij, ki izražajo skupni interes pri razvoju gospodarstva regije, predvsem na področjih lesnopredelovalne industrije in novih materialov, ustanovil novo podjetje RACE KOGO, d.o.o.. Priložnosti podjetja izhajajo iz skupnega interesa, sinergije, nastale iz povezovanja družb pri razvoju novih produktov in storitev, ter možnosti pridobivanja nepovratnih sredstev za skupni razvoj in delovanje. RACE KOGO daje poudarek novim produktom in storitvam, potrebnim za izgradnjo lesene hiše. Pomemben vidik bo razvoj, obdelava in preizkušanje novih materialov. Sestavni del projekta bodo tudi laboratorijske raziskave, preizkušanje in termomehanska obdelava materialov in meritve, razvoj oz. dodelava orodij za obdelavo materialov, testna proizvodnja, razvoj novih materialov, analiza in možnosti trženja. Rezultati podjetja bodo torej prototipi in z njim povezan »know how«, ter po potrebi patenti. Podjetje bo partnerjem tudi preko ustanoviteljev poleg razvoja nudilo podporo pri akumulaciji strokovnega znanja in usposabljanju razvojnega kadra z razvojem novih vsebin za usposabljanje ter organizacijo krajših izobraževanj. Družbeniki RACE KOGO: Gozdno gospodarstvo Slovenj Gradec d.d., Sistemska tehnika d.o.o. Ravne na Koroškem, Gašper trženje d.o.o. Radlje ob Dravi, FIN ARS d.o.o. Zagorje ob Savi, Duler d.o.o. Slovenj Gradec, Kopur d.o.o. Slovenj Gradec, VŠTP Slovenj Gradec, ERICo d.o.o., Inštitut za okolje in prostor, EUTRIP d.o.o., EMSISO d.o.o., Viptronik d.o.o. <p/> V okviru RACE KOGO VŠTP vodi projekt vzpostavljanja 2 laboratorijev za eksperimentalne meritve materialov. Glavni namen in cilj družbe je izvajanje projekta, ki je bil potrjen na javnem razpisu Ministrstva za gospodarstvo, za pridobitev sredstev Evropskega sklada za regionalni razvoj – ESRR – Razvojni centri slovenskega gospodarstva, objavljen v uradnem listu RS, št. 62/2010 ter s tem vzpostavitev infrastrukture za razvoj novih produktov s področja lesne dejavnosti in novih materialov. Vodja projekta na VŠTP (podprojekt 12) je dr. Primož Rus.